Úradný vestník L 231 , 12/09/1996 S. 0020 - 0021



Smernica Komisie 96/55/ES zo 4. septembra 1996, ktorou sa druhýkrát prispôsobuje technickému pokroku príloha I k smernici Rady 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (chlórovaných rozpúšťadiel) (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 76/769/EHS [1] z 27.júla 1976 o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov, naposledy zmenená a doplnená smernicou 94/60/ES [2], najmä na jej článok 2a, zavedený smernicou Rady 89/678/EHS [3], keďže niektoré chlórované rozpúšťadlá predstavujú nebezpečenstvo pre zdravie/životné prostredie a nemali by sa uvádzať na trh obyvateľstvu vo forme látok a prípravkov; keďže smernica Európskeho parlamentu a Rady 94/60/ES, ktorá štrnástykrát mení a dopĺňa smernicu 76/769/EHS, špecifikuje, že osem druhov chlórovaných rozpúšťadiel nesmie byť použitých vo forme látok a prípravkov uvádzaných na trh s cieľom predaja obyvateľstvu; keďže sa medzitým dokázalo, že tieto chlórované rozpúšťadlá môžu tiež predstavovať nebezpečenstvo pre obyvateľstvo/životné prostredie, ak sa namiesto v súčasnosti používaných rozpúšťadiel tieto použijú vo forme difúznych aplikácií, ako napríklad pri čistení povrchov a čistení tkanín; keďže používanie týchto ôsmich druhov chlórovaných rozpúšťadiel by malo byť tiež zakázané v látkach a prípravkoch uvádzaných na trh s cieľom použitia vo forme takýchto difúznych aplikácií; keďže obmedzenie používania chlórovaných rozpúšťadiel ustanovené touto smernicou zohľadňujú súčasnú úroveň znalostí a technológií týkajúcich sa bezpečnejších alternatív; keďže táto smernica vychádza z predbežnej analýzy nebezpečenstiev vyplývajúcich z používania chlórovaných rozpúšťadiel a predností a nevýhod obmedzenia; keďže všeobecné vyhodnotenie nebezpečenstiev hroziacich človeku a životnému prostrediu z používania chloroformu je uskutočňované v súlade s nariadením Rady (EHS) č. 793/93 [4] a nariadením Komisie (ES) č. 1488/94 [5] keďže bez toho, aby sa táto smernica dotkla právnych predpisov spoločenstva, ktoré stanovuje minimálne požiadavky na ochranu pracovníkov obsiahnuté v smernici Rady 89/391/EHS [6] a v samostatných smerniciach na tom založených, najmä na smernicu Rady 90/394/EHS [7]; keďže opatrenia ustanovené v tejto smernici sú v súlade so stanoviskom Výboru na prispôsobovanie sa smerníc technickému pokroku pri odstraňovaní technických prekážok obchodu s nebezpečnými látkami a prípravkami, PRIJALA TÚTO SMERNICU: Článok 1 Príloha I k smernici 76/769/EHS sa týmto prispôsobuje technickému pokroku ako je uvedené v prílohe k tejto smernici. Článok 2 Členské štáty prijmú a uverejnia do 31. decembra 1997 ustanovenia, potrebné na dosiahnutie súladu s touto smernicou. Bezodkladne o tom informujú Komisiu. Tieto ustanovenia sa budú uplatňovať od 30. júna 1998. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Článok 3 Táto smernica je adresovaná členským štátom. V Bruseli 4. septembra 1996 Za Komisiu Martin Bangemann člen Komisie [1] Ú. v. ES L 262, 27.9.1976, s. 201. [2] Ú. v. ES L 365, 31.12.1994, s. 1. [3] Ú. v. ES L 398, 30.12.1989, s. 24. [4] Ú. v. ES L 84, 5.4.1993, s. 1. [5] Ú. v. ES L 161, 29.6.1994, s. 3. [6] Ú. v. ES L 183, 29.6.1989, s. 1. [7] Ú. v. ES L 196, 26.7.1990, s. 1. -------------------------------------------------- PRÍLOHA "V prílohe I k smernici 76/769/EHS sa body 33 až 40 nahrádzajú takto: Označenie látky, skupiny látok alebo prípravku | Podmienky obmedzenia | 33. trichlórmetán CAS č. 67-66-3 34. karbón tetrachlorid CAS č. 56-23-5 35. 1,1,2 trichlóretán, CAS č. 79-00-5 36. 1,1,2,2 tetrachlóretán CAS č. 79-34-5 37. 1,1,1,2 tetrachlóretán CAS č. 630-20-6 38. pentachlóretán CAS č. 76-01-7 39. 1,1 dichlóretylén CAS č. 75-35-4 40. 1,1,1 trichlóretán CAS č. 71-55-6 | Nesmú byť použité v koncentráciách rovnajúcich sa alebo vyšších ako 0,1 hmotnostného % v látkach a prípravkoch uvádzaných na trh s cieľom predaja obyvateľstvu a/alebo vo forme difúznych aplikácií, ako napríklad pri čistení povrchov alebo čistení tkanín. Bez toho, aby bolo dotknuté uplatňovanie iných ustanovení spoločenstva pre klasifikáciu, balenie a označovanie nebezpečných látok a prípravkov, musí byť obal takýchto látok a prípravkov, ktoré ich obsahujú v koncentráciách rovnajúcich sa alebo vyšších ako 0,1 %, čitateľne a nezmazateľne označený takto: "Výlučne pre použitie v priemyselných zariadeniach". Odlišne od tohto ustanovenia sa toto ustanovenie nebude uplatňovať na: a)medicínske a veterinárne produkty definované smernicou 65/65/EHS, naposledy zmenenej a doplnenej smernicou 93/39/EHS;b)kozmetické výrobky definované smernicou 76/768/EHS, naposledy zmenené a doplnené smernicou 93/35/EHS. | --------------------------------------------------